Kjartan Fløgstad

Kjartan Fløgstad (født 7. juni 1944 i Sauda i Rogaland) er en norsk forfatter som skriver på nynorsk. Fløgstad studerede litteratur- og spogvidenskab ved Universitetet i Bergen. Derefter arbejdede han i en periode som industriarbejder og sømand før han debuterede som lyriker med digtsamlingen Valfart i 1968.

Han er far til forfatteren og journalisten Aslak Nore, født 1978.

Forfatterskabet 
Fløgstad debuterede som prosaforfatter i 1970 med Den hemmelege jubel. I 1972 kom novellesamlingen Fangliner, hvor han lader søfolk og skifteholdsarbejdere i sværindustrien komme til orde på deres eget sprog, og forfatterens marxistiske grundsyn bliver tydeligt. Gennembruddet kom i 1977 med romanen Dalen Portland. Her følger han udviklingen af det norske industrisamfund gennem to generationer i efterkrigstiden. I Fyr og flamme er det snarere afviklingen af industrisamfundet som skildres, hvor den sidste generation af "rigtige" arbejdere mister deres klassetilhørsforhold og ender i rastløshed og indre tomhed.

I romanen Kniven på strupen fra 1991 er hele handlingen lagt i samtiden, og romanen er en stram satire over stress, urbanisme og postmodernisme. Flere af hans bøger handler om personer, som bevæger sig i lovens gråzone eller på den anden side af loven, som «terroristromanen» Fimbul. I tillæg har han skrevet to rene kriminalromaner under pseudonymerne K. Villun og K. Villum.

Fløgstad har været en aktiv kulturdebattør og essayist. På samme vis som romanerne demonstrerer essayistikken et tvetydig forhold til norsk industrikultur på den ene side og international kulturindustri på den anden. Han har skrevet en biografi om digteren Claes Gill, rejseskildringer fra Latinamerika, om norske udvandrere til Sydamerika, og har desuden gendigtet latinamerikanske lyrikere. Arbeidets lys er en analyse af sværindustrien i Sauda, og Osloprosessen tager for sig afstanden mellem hovedstadens selvforståelse og byens minskende betydning for landets værdiskabelse. Med Brennbart kaster han sig ind i debatten om forholdet mellem riksmålsbevægelsen og Nasjonal Samling. I Brennbart viser han, at den nynorske målrørelse ikke samarbejdede med Quisling-styret, som mange har troet. Det gjorde derimod riksmålsbevægelsen, hvilket få har været klar over. Han angreb også historikerne Hans Fredrik Dahl og Lars Roar Langslet for at forfalske sproghistorien. Med romanen Grand Manila greb Fløgstad tilbage til temaerne i bøger som Dalen Portland og Fyr og flamme. En af hans sidste udgivelser er den essayistiske rejsbog Pyramiden. Portret af ein forlaten utopi, om en nedlagt sovjetisk mineby på Svalbard.
Fløgstad dyrker en særpræget stil i romanerne såvel som i sagprosaen; han blander sprog fra forskellige stilniveauer, leger med ordspil og alluderer til andre tekster og til film. Han er en af de fremmeste repræsentanter for magisk realisme på norsk, og realistiske handlingsforløb slår pludselig over i det fantastiske.

Bibliografi 

 Valfart – digtsamling (1968)
 Sememoniar – digtsamling (1969)
 Den hemmelege jubel – prosa (1970)
 Fangliner – noveller (1972)
 Dikt i utval av Pablo Neruda – gendigtning (1973)
 Litteratur i revolusjonen. Dikt frå Cuba – gendigtning (1973)
 Rasmus – roman 1974)
 Døden ikke heller – kriminalroman (1975) – under pseudonymet K. Villum
 Ein for alle – kriminalroman (1976) – under pseudonymet K. Villun
 Dalen Portland – roman (1977)
 Fyr og flamme – roman (1980)
 Loven vest for Pecos – essays (1981)
 U 3 – roman (1983)
 Ordlyden – essays (1983)
 Det 7. klima – roman (1986)
 Tyrannosaurus Text – essays (1988)
 Portrett av eit magisk liv. Poeten Claes Gill – biografi (1988)
 Arbeidets lys. Tungindustrien i Sauda gjennom 75 år – sagprosa (1990)
 Kniven på strupen – roman (1991)
 Fimbul – roman (1994)
 Dikt og spelmannsmusikk 1968-1993 – (1993)
 Pampa Union. Latinamerikanske reiser – rejseskildring (1994)
 Ved Roma port – pamflet (1994)
 Antipoder – essays (1996)
 Kron og mynt – roman 1998)
 Dei ytterste ting. Nødvendighetsartiklar – essays (1998)
 Eld og vatn. Nordmenn i Sør-Amerika – sagprosa (1999)
 Evig varer lengst – skuespil (2000)
 Sudamericana – rejseskildring (2000)
 Osloprosessen – (2000)
 Sudamericana. Latinamerikanske reiser – (2000)
 Shanghai Ekspress – rejseskildring (2001)
 Paradis på jord – roman (2002)
 Hotell Tropical – rejseskildring (2003)
 Pablo Neruda: Kapteinens vers – gendigtinng (2003)
 Brennbart – sagprosa (2004)
 Snøhetta: hus som vil meg hysa – sagprosa (2004)
 Grand Manila – roman (2006)
 Pyramiden, portrett av ein forlaten utopi – essays (2007)
 Gi lyd. Tekstar 1968-2008. I udvalg ved Agnes Ravatn & Trygve Åslund (2008)
 Grense Jakobselv – roman (2009)
 Nordaustpassasjen – roman (2012)
 Trans-Sovjet ekspress - sakprosa (2017)

Priser 
 Aschehougprisen 1975
 Nordisk Råds litteraturpris 1978, for Dalen Portland
 Kritikerprisen 1980, for Fyr og flamme
 Melsom-prisen 1981
 Nynorsk litteraturpris 1983, for U3
 Stavanger Aftenblads kulturpris 1984
 Nynorsk litteraturpris 1986, for Det 7. klima
 The Pegasus Prize for Literature(USA), 1989 for Dalen Portland/Dollar Road
 Gyldendals legat 1991
 Doblougprisen 1997
 Brageprisen 1998, for Kron og mynt
 Gyldendalprisen 1998
 Edvard-prisen 2003 i klassen tekst til musik for Slak line
 Bernardo O'Higgins-ordenen, tildelt af Chiles regering i 2004
 Medalla centenaria Pablo Neruda, tildelt af Chiles regering i 2004
 Årets nynorskbrukar 2005
 P2-lytternes romanpris 2006, for Grand Manila
 Kritikerprisen 2006, for Grand Manila
 Rogaland fylkeskommunes kulturpris 2007
 Sauda kommunes ærespris 2008
 Språkprisen for nynorsk saprosa 2008
 Brageprisen (Brages ærespris) 2008
 Nynorsk litteraturpris 2009 for Grense Jakobselv

Litteratur 
 Øystein Rottem: Kjartan Fløgstad. Eit forfattarhefte. Oslo, 1999
 Torgeir Haugen (red.): Litterære skygger. Norsk fantastisk litteratur. Oslo, 1998
 Agora nr. 4-2005: Kjartan Fløgstad.

Referencer

Eksterne henvisninger 
 
 NRK: Lydfiler med Kjartan Fløgstad
 Kjartan Fløgstad i NRK Forfatter
 Om Latinamerika og Norge 

Romanforfattere fra Norge
Novelleforfattere fra Norge
Digtere fra Norge
Essayister fra Norge
Rejsebogsforfattere fra Norge
Faglitterære forfattere fra Norge
Modtagere af Aschehougprisen
Modtagere af Nordisk Råds Litteraturpris
Vindere af Doblougprisen
Nordmænd i 1900-tallet
Modtagere af Brageprisen
Modtagere af Gyldendalprisen
Modtagere af Gyldendals legat
Modtagere af Kritikerprisen
Alumni fra Universitetet i Bergen